Darja Domračeva

pisi|Darja Domračeva Valgevene postmargil
Darja Uładzimiraŭna Domračeva (valgevene keeles Дар’я Уладзіміраўна Домрачэва; sündinud 3. augustil 1986 Minskis) on Valgevene endine laskesuusataja, neljakordne olümpiavõitja (2014, 2018), kahekordne maailmameister (2012, 2013) ja maailma karikasarja üldvõitja (2014/15). Darja Domračeva on nelja kuldmedaliga kõige tituleeritum Valgevene sportlane taliolümpiamängude ajaloos. 

Domračeva teatas sportlaskarjääri lõpetamisest 2018. aasta juunis.

Darja Domračeva sündis Minskis, ent kolis nelja-aastaselt Hantõ-Mansiiski autonoomses ringkonnas asuvasse Njagani linna, mille peaarhitekt oli tema ema. Njaganis elades alustas Domračeva 1999. aastal laskesuusatamistreeninguid ning tema esimeseks laskesuusatamistreeneriks oli Albert Musin. Darja Domračeva andekus selgus üsna varakult, kui ta võitis võistlustel samaealisi poisse. 2004. aastal kolis Domračeva treenerite kutsel tagasi Minskisse.

Domračeva tegi rahvusvahelise tiitlivõistluste debüüdi laskesuusatamises 2005. aasta juunioride ja noorte maailmameistrivõistlustel Kontiolahtis, kus ta võitis noorte arvestuses kulla sprindis ja jälitussõidus. 2006. aastal võitis ta samadel võistlustel juunioride arvestuses pronksi jälitussõidus ja 2007. aastal Svetlana Sleptsova järel hõbemedali nii sprindis kui ka jälitussõidus.

Debüüdi maailma karikasarjas tegi Domračeva hooajal 2006/07 ning sai 1. detsembril 2006 peetud Östersundi sprindis 16. koha. Samal hooajal jõudis Domračeva kuuel korral esikümnesse, lõpetades MK-sarja kokkuvõttes 22. kohal. Samal hooajal osales Domračeva esimest korda ka täiskasvanute tiitlivõistlustel, kus sai individuaalstardil sprindis 13. koha ja teatesõidus 5. koha.

Ehkki Domračeva võitis hõbemedali 2008. aasta maailmameistrivõistlustel Östersundis segateatesõidus, ei saavutanud ta MK-sarja hooajal 2007/08 loodetud läbimurret, kui ta lõpetas hooaja kokkuvõttes 26. kohaga, jõudes vaid kahel korral esikümnesse.

Oma suure läbimurde laskesuusatajate tippseltskonda tegi Domračeva MK-sarja 2008/09 hooajal, kui ta lõpetas üldkokkuvõttes 7. kohaga. Ta jõudis kolmel korral poodiumile ning 2009. aasta MM-il Pyeongchangis oli ta 10 km jälitussõidus viies ja 12,5 km ühisstardiga sõidus kuues. Samast hooajast pärineb ka Domračeva karjääri suurimaid kurioosumeid, kui ta 11. jaanuaril 2009 peetud Oberhofi 12,5 km ühisstardiga sõidus jõudis teise lasketiiru liidrina, ent lasi lamades laskmise asemel püsti, katkestades seejärel võistluse.

2010. aasta olümpiamängudel Vancouveris sai ta pronksmedali 15 km eraldistardiga sõidus ning oli ühisstardiga sõidus kuues ja 7,5 km sprindis kaheksas. MK-sarjas saavutas ta hooajal 2009/10 oma esimesed individuaalsed võidud täiskasvanute seas, võites Kontiolahti MK-etapil esikohad sprindis ja jälitussõidus. Hooaja kokkuvõttes saavutas Domračeva 6. koha.

2011. aasta MM-il Hantõ-Mansiiskis võitis ta oma esimese individuaalse MM-medali, kui sai ühisstardiga sõidus hõbemedali. Samal MM-il võitis ta Valgevene naiskonnaga 4x6 km teatesõidus pronksmedali. Sarnaselt eelmise hooajaga lõpetas Domračeva MK-sarja kokkuvõttes kuuenda kohaga, saavutades oma ainsa võidu hooaja viimasel etapil ühisstardiga sõidus. Samal hooajal võitis ta oma esimese kristallgloobuse, olles hooaja parim ühisstardiga sõitude arvestuses.

Suure arenguhüppe tegi Domračeva hooajal 2011/12, kui ta lõpetas MK-sarja kokkuvõttes 2. kohaga, jäädes 28 punktiga alla Magdalena Neunerile, kellele see oli karjääri viimaseks hooajaks. Sel hooajal võitis ta kuus etappi ning jõudis kokku 17 etapil esikolmikusse. Lisaks võitis Domračeva MK-sarja jälitussõidu ja ühisstardi arvestuses. Samal hooajal peetud maailmameistrivõistlustel Ruhpoldingis tuli Domračeva esimest korda maailmameistriks, võites esikoha 10 km jälitussõidus.

Teise kohaga lõpetas Domračeva ka järgmisel, 2012/13 hooajal, kuid siis lahutas teda Tora Bergerist koguni 310 punkti. Hooaja jooksul võitis Domračeva kolm MK-etappi, millest üks oli Nove Mestos peetud maailmameistrivõistluste 12,5 km ühisstardiga sõit.

Ehkki ka hooajal 2013/14 ei võitnud Domračeva laskesuusatamise MK-sarja, vaid lõpetas Kaisa Mäkäräineni ja Tora Bergeri järel kolmandal kohal, domineeris Domračeva hooaja kõige tähtsamatel võistlustel, Sotši taliolümpiamängudel, kus tuli esimese naislaskesuusatajana ühtedel mängudel kolmekordseks olümpiavõitjaks. Eduka olümpiasoorituse eest pälvis Domračeva esimese naisena Valgevene kangelase aunimetuse.

Hooajal 2014/15 võitis Domračeva maailma karikasarja 1092 punktiga, võites hooajal jooksul üheksa etappi ning edestas teiseks tulnud Kaisa Mäkäräinenit 48 punktiga. Samal hooajal peetud laskesuusatamise maailmameistrivõistlustel Kontiolahtis ei võitnud Domračeva ühtegi medalit, saavutades parimal juhul 12,5 km ühisstardiga sõidus 4. kohaga. Need olid Domračeva esimesed täiskasvanute tiitlivõistlused pärast 2009. aastat, kui ta lahkus võistlustelt medalita.

Domračeva jättis 2015/16 hooaja mononukleoosi tõttu vahele. 16. juuli 2016 abiellus Domračeva Ole Einar Bjørndaleniga ja sama aasta 1. oktoobril sündis neil tütar Ksenja. 

Pärast ligi kaheaastast pausi naasis Domračeva hooajal 2016/17 MK-sarja, tehes esimese stardi 6. jaanuaril 2017, ning saavutas Oberhofi sprindis 37. koha. Hooaja kokkuvõttes saavutas Domračeva 24. koha, jõudes esikolmikusse vaid ühel korral. See ainus kord pärines 2017. aasta laskesuusatamise maailmameistrivõistlustelt Hochfilzenis, kui ta lõpetas 10 km jälitussõidu 2. kohaga. 

2017/18 hooajal võitis Domračeva Pyeongchangi taliolümpiamängudelt oma neljanda olümpiakulla, kui ta tõi ankrunaisena Valgevene teatenaiskonna 4x6 km teatesõidus esimesena finišisse. Sellega sai Domračevast olümpiaajaloo edukaim naislaskesuusataja ning ainus, kes olümpiamängudelt võitnud neli kuldmedalit. 

2013. aasta Eurovisiooni lauluvõistluse finaali teleülekande ajal edastas Domračeva Valgevene punktid.

 Saavutused 

27px Olümpiamängudel 

 2010  Vancouveris
 15px pronksmedal 15 km eraldistardiga sõidus
 2014  Sotšis
 15px olümpiavõitja 10 km jälitussõidus
 15px olümpiavõitja 15 km eraldistardiga sõidus
 15px olümpiavõitja 12,5 km ühisstardiga sõidus
 2018  Pyeongchangis
 15px olümpiavõitja 4x6 km teatesõidus
 15x15px hõbemedal 12,5 km ühisstardiga sõidus

 Maailmameistrivõistlustel 

 2008  Östersundis
 hõbemedal 2x6+2x7,5 km segateatesõidus
 2011  Hantõ-Mansiiskis
 hõbemedal 12,5 km ühisstardiga sõidus
  pronksmedal 4x6 km teatesõit
 2012  Ruhpoldingis
  maailmameister 10 km jälitussõidus
  hõbemedal 7,5 km sprint
 2013  Nové Městos
  maailmameister 12,5 km ühisstardiga sõidus
2017  Hochfilzenis
 hõbemedal 10 km jälitussõidus

 Juunioride ja noorte maailmameistrivõistlustel 

 2005  Kontiolahtis
  6 km sprindis
  7,5 km jälitussõidus
 2006  Presque Isles
  10 km jälitussõidus
 2007  Martellis
  7,5 km sprindis
  10 km jälitussõidus

 Maailma karikasarjas  

 Maailma karikas 

 Ühisstardiga sõidu karikas 2010/11
 Jälitussõidu karikas 2011/12
 Ühisstardiga sõidu karikas 2011/12
 Ühisstardiga sõidu karikas 2013/14
 Sprindi karikas 2014/15
 Maailma karikas 2014/15 (1092 punktiga)

 Maailma karikasarja etapivõidud

Darja Domračeva on (seisuga 18. märts 2018) jõudnud maailma karikasarja poodiumile 81 korda (74 korda individuaalselt), millest 29 korral kõige kõrgemale astmele.

Jrk. nrHooaegKuupäevKohtAla1.2009/1013. märts 2010 Kontiolahti7,5 km sprint2.14. märts 2010 Kontiolahti10 km jälitussõit3.2010/1120. märts 2011 Oslo12,5 km ühisstardist4.2011/121. detsember 2011 Östersund15 km indiv.5.10. detsember 2011 Hochfilzen10 km jälitussõit6.22. jaanuar 2012 Antholz-Anterselva12,5 km ühisstardist7.4. märts 2012 Ruhpolding10 km jälitussõit8.17. märts 2012 Hantõ-Mansiisk10 km jälitussõit9.18. märts 2012 Hantõ-Mansiisk12,5 km ühisstardist10.2012/137. detsember 2012 Hochfilzen7,5 km sprint11.17. veebruar 2013 Nové Město12,5 km ühisstardist12.7. märts 2013 Sotši15 km indiv.13.2013/143. jaanuar 2014 Oberhof7,5 km sprint14.4. jaanuar 2014 Oberhof10 km jälitussõit15.9. märts 2014 Pokljuka12,5 km ühisstardist16.20. märts 2014 Oslo7,5 km sprint17.2014/154. detsember 2014 Östersund15 km indiv.18.20. detsember 2014 Pokljuka10 km jälitussõit19.11. jaanuar 2015 Oberhof12,5 km ühisstardist20.18. jaanuar 2015 Ruhpolding12,5 km ühisstardist21.23. jaanuar 2015 Antholz-Anterselva7,5 km sprint22.24. jaanuar 2015 Antholz-Anterselva10 km jälitussõit23.8. veebruar 2015 Nové Město10 km jälitussõit24.14. veebruar 2015 Oslo7,5 km sprint25.21. märts 2015 Hantõ-Mansiisk10 km jälitussõit26.2017/188. detsember 2017 Hochfilzen7,5 km sprint27.21. jaanuar 2018 Antholz-Anterselva12,5 km ühisstardist28.9. märts 2018 Kontiolahti7,5 km sprint29.18. märts 2018 Oslo10 km jälitussõit

 Viited 

 Välislingid 
 Darja Domračeva koduleht


Kategooria:Valgevene laskesuusatajad
Kategooria:Sündinud 1986